ROZHODNUTIE KOMISIE
z 20. augusta 2009,
ktorým sa mení a dopĺňa rozhodnutie 2005/779/ES, pokiaľ ide o zahrnutie regiónu Abruzzy do zoznamu talianskych regiónov bez výskytu vezikulárnej choroby ošípaných
[oznámené pod číslom K(2009) 6388]
(Text s významom pre EHP)
(2009/620/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4 tretiu vetu,
keďže:
(1)
Rozhodnutie Komisie 2005/779/ES z 8. novembra 2005 o opatreniach na ochranu zdravia zvierat pred vezikulárnou chorobou ošípaných v Taliansku (2) bolo prijaté ako reakcia na výskyt tejto choroby v Taliansku. V tomto rozhodnutí sa ustanovujú pravidlá týkajúce sa zdravia zvierat v súvislosti s vezikulárnou chorobou ošípaných vzťahujúce sa na regióny uvedeného členského štátu, ktoré sú uznané za regióny bez výskytu vezikulárnej choroby ošípaných, ako aj na regióny, ktoré nie sú uznané za regióny bez výskytu tejto choroby. Tieto regióny sú uvedené v prílohách k rozhodnutiu 2005/779/ES.
(2)
S cieľom dosiahnuť, aby všetky regióny v Taliansku mali status regiónov bez výskytu choroby, Taliansko už niekoľko rokov realizuje program na eradikáciu a monitorovanie vezikulárnej choroby ošípaných.
(3)
Taliansko predložilo Komisii informácie týkajúce sa statusu regiónu Abruzzy ako regiónu bez výskytu vezikulárnej choroby ošípaných, pričom preukázalo, že došlo k eradikácii tejto choroby v uvedenom regióne.
(4)
V nadväznosti na preskúmanie týchto informácií a vzhľadom na priaznivé výsledky realizovania eradikačných a monitorovacích programov v Taliansku je vhodné, aby sa región Abruzzy uznal za región bez výskytu vezikulárnej choroby ošípaných.
(5)
Rozhodnutie 2005/779/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/779/ES sa mení a dopĺňa takto:
1.
v prílohe I sa pred položku Basilicata vkladá táto položka:
„-
Abruzzy“;
2.
v prílohe II sa vypúšťa položka Abruzzy.
Článok 2
Toto rozhodnutie je určené členským štátom.
V Bruseli 20. augusta 2009